Hász Róbert: Júliával az út (Kortárs Kiadó, Budapest, 2010) – A regény fogadtatása

Pósa Zoltán: Délvidéki legenda, Hász Róbert misztikus-valóságos regénye = Magyar Nemzet, 2010. június 22., kedd
http://mno.hu/migr_1834/delvideki_legenda-243549

–––––––––––––––––––––––––––––––

Hász Róbert, a Délvidékről elszármazott író korábbi regényeinek, elbeszéléseinek (Diogenész kertje, Szalmakutyák, Végvár, A künde) hősei földi jelenlétünk méltóságát, létünk metafizikai értelmét keresik. A történelmi múltban és a jelenben bolyongó szereplőknek ősmítoszok, bibliai bölcsességek, klasszikus és modern lételméletek adnak szellemi iránytűt a virtuális és a valóságos csavargásokhoz. Az új regény, a Júliával az út jellemző helyszíne az egykori Jugoszlávia. A hősnő vándorútja térben a magyarlakta Bácskától az Adriai-tenger partjáig, időben a kommunizmus végnapjaitól napjainkig ível. A cselekmény magában foglalja egy vajdasági falusi magyar értelmiségi dinasztia küzdelmét Trianon hatásaival, a szocializmusban törvényszerű deklasszálódással. A teljes széthullást paradox módon egy regényes, kalandos életű modern Odüsszeusz, Júlia nagybátyja gátolja meg úgy, hogy elmenekül a valóságos hazából, s idilli, paradicsomi menedéket teremt szeretett unokahúgának a tengerparton. A lány az idegen földön megtalálja a megváltó, az életnek értelmet adó szerelmet is egy katonáskodó magyar fiú, Ágoston, az írójelölt személyében. Lélegzetelállító élményeket halmozó hőseink áteveznek a másvilágba is, ahol útmutatást kapnak az eltávozottaktól. A két magyar fiatal szerelme ősi, mítoszi világból itt maradt kövön teljesedik be, ám még sok szenvedés és kaland vár rájuk a rendszerváltozásoktól, szökésektől és háborúktól terhes való világban a „visszatérésig” és a megnyugvás reményéig.
Hász könyvében hajlékony, dús, olvasmányos stílus foglalja egységbe a misztikus kalandregénybe illő, mégis valósághű fordulatokat. A Júliával az út elbűvölő, filozofikus, pikareszk mese és kicsit „becsapós”: azt hiszszük, kiszakadtunk a hétköznapokból, eközben eljutunk a valóság lényegéig. A regény írójának az is nagy erénye, hogy a lebegtetett lezárással többesélyessé varázsolja a történetet. Ha Júlia és Ágoston lelkében összhangba kerül az alkotói és a magánéleti önmegvalósítás a világegyetem, a természet és az idilli környezet harmóniájával, akkor reménykedhetnek abban, hogy megtalálják a számukra rendelt révet és menedéket.
(Hász Róbert: Júliával az út. Kortárs Kiadó, Budapest, 2010. Ára: 2000 forint)